ข้อบังคับคณะกรรมการมาตรวิทยาแห่งชาติข้อบังคับคณะกรรมการมาตรวิทยาแห่งชาติว่าด้วยการเลื่อนเงินเดือนของพนักงาน พ.ศ. 2542--------------- เพื่อให้การเลื่อนเงินเดือนของพนักงานสถาบันมาตรวิทยาแห่งชาติเป็นไปด้วยความเรียบร้อย เหมาะสมและเป็นธรรม ฉะนั้นอาศัยอำนาจตามความในมาตรา 5 (5) แห่งพระราชบัญญัติพัฒนาระบบมาตรวิทยาแห่งชาติ พ.ศ. 2540คณะกรรมการมาตรวิทยาแห่งชาติจึงเห็นสมควรออกข้อบังคับว่าด้วย การเลื่อนเงินเดือนของพนักงานไว้ดังต่อไปนี้ ข้อ1 ข้อบังคับนี้เรียกว่า"ข้อบังคับคณะกรรมการมาตรวิทยาแห่งชาติ ว่าด้วยการเลื่อนเงินเดือนของพนักงาน พ.ศ. 2542" ข้อ2ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป ข้อ3 ในข้อบังคับนี้ "คณะกรรมการ"หมายความว่า คณะกรรมการมาตรวิทยาแห่งชาติ "สถาบัน"หมายความว่า สถาบันมาตรวิทยาแห่งชาติ "ผู้อำนวยการ"หมายความว่า ผู้อำนวยการสถาบันมาตรวิทยาแห่งชาติ "พนักงาน"หมายความว่า พนักงานของสถาบันมาตรวิทยาแห่งชาติ ซึ่งได้รับอนุมัติทำสัญญาปฏิบัติงานและแต่งตั้งเป็นพนักงานปฏิบัติงานเต็มเวลา ข้อ4 การเลื่อนเงินเดือนประจำปีให้เลื่อนตั้งแต่วันแรกของปีงบประมาณยกเว้นการว่าจ้างพนักงานบางรายที่กำหนดไว้เป็นเงื่อนไขในสัญญาจ้างปฏิบัติงานก็ให้ถือปฏิบัติตามสัญญาดังกล่าว ข้อ5การเลื่อนเงินเดือนประจำปีของพนักงานให้เลื่อนได้ไม่เกินอัตราสูงสุดของช่วงอัตราเงินเดือนสำหรับตำแหน่งนั้น ข้อ6การพิจารณาเงินเดือนประจำปีของพนักงาน ให้อาศัยเกณฑ์ดังนี้ (1)การเลื่อนเงินเดือนให้สอดคล้องกับระบบการประเมินผลการปฏิบัติงานของสถาบัน (2)งบประมาณรวมสำหรับการเลื่อนเงินเดือนควรอยู่ระหว่าง 8 - 10% ของฐานเงินเดือนรวมพนักงานทั้งหมด การจะใช้งบประมาณเกินสัดส่วนดังกล่าวจะต้องคำนึงถึงความสามารถในการจ่ายของสถาบัน และต้องได้รับความเห็นชอบจากคณะกรรมการ (3)การเลื่อนเงินเดือนสำหรับผู้ที่ในรอบปีงบประมาณที่แล้วมา มีเวลาปฏิบัติงานเกินกว่าหกเดือนแต่ไม่ครบสิบสองเดือนให้เลื่อนเงินเดือนได้ตามสัดส่วนของจำนวนเดือนที่ปฏิบัติงาน ข้อ7การเลื่อนเงินเดือนของพนักงานตำแหน่งบริหารระดับสูง ให้ผู้อำนวยการเป็นผู้ประเมินผลงานสำหรับตำแหน่งอื่นให้ผู้อำนวยการกำหนดหลักเกณฑ์ที่ชัดเจนและแต่งตั้งคณะบุคคลเพื่อพิจารณาผลงานและเสนอการเลื่อนเงินเดือนเพื่อเสนอผู้อำนวยการอนุมัติต่อไป ข้อ8 การพิจารณาผลงานให้นับช่วงเวลาปฏิบัติงานในรอบปีงบประมาณที่แล้วมาเป็นเกณฑ์ ในกรณีพนักงานย้าย หรือสับเปลี่ยนหน้าที่ในหน่วยงานในต่างฝ่ายงานหรือต่างสำนักงานหรือได้รับมอบหมายให้ปฏิบัติงานนอกหน้าที่หรืองานพิเศษอื่นใดในรอบปีที่แล้วมาให้นำผลงานของผู้นั้นทุกตำแหน่งและทุกแห่งมาประกอบการพิจารณาด้วย ข้อ9เมื่อผู้มีอำนาจสั่งเลื่อนเงินเดือนพิจารณาเห็นว่าพนักงานผู้ใดปฏิบัติงานตามหน้าที่ไม่ได้ผลดีเท่าที่ควรหรือไม่อยู่ในหลักเกณฑ์การเลื่อนเงินเดือนให้งดการเลื่อนเงินเดือนสำหรับผู้นั้น ข้อ10พนักงานผู้ใดซึ่งผู้มีอำนาจสั่งเลื่อนเงินเดือนเห็นสมควรให้ได้เลื่อนเงินเดือนถ้าผู้นั้นอยู่ระหว่างถูกสอบสวนว่ากระทำผิดวินัยก่อนมีการเลื่อนเงินเดือนให้รอการเลื่อนเงินเดือนไว้ก่อนเมื่อการสอบสวนพิจารณาแล้วเสร็จในปีงบประมาณใด และปรากฏว่าผู้นั้นไม่ถูกลงโทษทางวินัยหรือถูกลงโทษแต่เป็นโทษภาคทัณฑ์หรือไม่มีมลทินหรือมัวหมองให้สั่งเลื่อนเงินเดือนได้ในปีงบประมาณนั้น ข้อ11พนักงานผู้ใดซึ่งผู้มีอำนาจสั่งเลื่อนเงินเดือนเห็นสมควรให้ได้เลื่อนเงินเดือนแต่ได้ถึงแก่กรรมอันมิใช่เกิดขึ้นเนื่องจากการกระทำผิดวินัยร้ายแรงของตนหรือต้องไปรับราชการทหารตามกฎหมายว่าด้วยการรับราชการทหารหรือต้องออกจากตำแหน่งไปเพราะเจ็บป่วย ซึ่งแพทย์ได้ตรวจแล้วเห็นว่าไม่สามารถปฏิบัติงานต่อไปได้อีก ก่อนที่จะมีคำสั่งเลื่อนเงินเดือนประจำปีงบประมาณตามปกติให้ผู้มีอำนาจสั่งเลื่อนเงินเดือนให้ผู้นั้นย้อนหลังไปถึงวันแรกของปีงบประมาณที่มีสิทธิจะได้เลื่อนเงินเดือน ข้อ12พนักงานผู้ใดซึ่งผู้มีอำนาจสั่งเลื่อนเงินเดือนเห็นควรให้ได้เลื่อนเงินเดือนแต่จะต้องพ้นจากตำแหน่งไปเพราะเกษียณอายุตามข้อบังคับให้ผู้อำนวยการสั่งเลื่อนเงินเดือนเพื่อประโยชน์ในการคำนวณเงินกองทุนสำรองเลี้ยงชีพให้ผู้นั้นในวันสิ้นปีงบประมาณก่อนที่จะพ้นจากตำแหน่งแต่จะต้องได้รับการอนุมัติจากผู้อำนวยการก่อนเลื่อนเงินเดือนก่อนเดือนธันวาคม เพื่อประโยชน์ของพนักงาน ข้อ13ผู้ที่ไม่อยู่ในเกณฑ์ที่จะได้รับการพิจารณาเลื่อนเงินเดือนประจำปีมีหลักเกณฑ์ดังนี้ (1)อยู่ในช่วงเวลาทดลองปฏิบัติงาน (2)ในรอบปีงบประมาณที่แล้วมามีวันลาเกินกว่าหลักเกณฑ์การลาในแต่ละประเภท (3)ในรอบปีงบประมาณที่แล้วมาถูกลงโทษทางวินัย ในกรณีดังต่อไปนี้ 3.1งดบำเหน็จความชอบ 3.2ลดหรือตัดเงินเดือน 3.3สั่งพักงานโดยไม่ได้รับเงินเดือน (4)ในรอบปีงบประมาณที่แล้วมามีการขาดงานและทำงานไม่เต็มเวลาโดยไม่มีเหตุผลอันสมควร (5)ในรอบปีงบประมาณที่แล้วมามีผลการปฏิบัติงานต่ำกว่าระดับมาตรฐาน ข้อ14การที่พนักงานไปศึกษาเพิ่มเติมนอกเวลางาน ลาไปศึกษาต่อ ไม่ถือเป็นข้อผูกพันที่สถาบันจะต้องปรับเงินเดือนให้แต่อย่างใดยกเว้นนักเรียนทุนที่สถาบันส่งไปศึกษา และพนักงานที่ลาไปศึกษาต่อในสาขาที่ได้รับความเห็นชอบจากสถาบันซึ่งจะพิจารณาตามความเหมาะสมเป็นราย ๆ ไป ข้อ15การเลื่อนเงินเดือนพนักงานนอกเหนือจากข้อบังคับนี้ หรือที่ไม่เป็นไปตามข้อบังคับนี้แต่ผู้มีอำนาจสั่งเลื่อนเงินเดือนพิจารณาเห็นว่าสมควรเลื่อนเงินเดือนให้แก่ผู้นั้นโดยมีเหตุผลเป็นกรณีพิเศษให้เสนอผู้อำนวยการเพื่อพิจารณาอนุมัติให้เป็นรายกรณีไป ข้อ16ให้ผู้อำนวยการเป็นผู้รักษาการตามข้อบังคับนี้ และให้มีอำนาจออกระเบียบหลักเกณฑ์ หรือคำสั่งใดเพื่อปฏิบัติการให้เป็นไปตามข้อบังคับนี้ ข้อ17ในกรณีที่มีปัญหาเกิดขึ้นในการดำเนินการตามข้อบังคับนี้ ให้ผู้อำนวยการมีอำนาจวินิจฉัยชี้ขาดคำวินิจฉัยของผู้อำนวยการให้ถือเป็นที่สุด ประกาศณ วันที่ 10 พฤษภาคม พ.ศ. 2542 สุวิทย์ คุณกิตติ รัฐมนตรีว่าการกระทรวงวิทยาศาสตร์ เทคโนโลยีและสิ่งแวดล้อม ประธานกรรมการมาตรวิทยาแห่งชาติ[รก.2542/53ง/75 - 06:07:2542]